LHFund คลอดกอง “LHACTLTF” ลงทุนหุ้นเติบโตสูงรองรับเม็ดเงินที่ไหลเข้าสู่ LTF ขายวันที่ 13-26 ธ.ค.นี้
LHFund คลอดกองทุน “LHACTLTF”เน้นลงทุนหุ้นเติบโตสูง รองรับเม็ดเงินที่ไหลเข้าสู่ LTF เสนอขายวันที่ 13-26ธ.ค.59
14 ธ.ค. 2559

นายมนรัฐ ผดุงสิทธิ์ กรรมการผู้จัดการ บริษัทหลักทรัพย์จัดการกองทุนแลนด์ แอนด์ เฮ้าส์ จำกัด หรือ LHFund เปิดเผยว่า ภาวะตลาดหุ้นไทยในช่วง 1 เดือนที่ผ่านมาได้รับผลดีจากความเชื่อมั่นของนักลงทุนที่ปรับตัวดีขึ้นและเม็ดเงินจากการซื้อกองทุน LTF และ RMF เพื่อลดหย่อนภาษีเงินได้ที่ไหลเข้าสู่ตลาดหุ้นในช่วงไตรมาสสุดท้าย รวมถึงนักลงทุนต่างชาติที่กลับมาซื้อหุ้นไทยอีกครั้ง ส่งผลให้ดัชนีสามารถปรับตัวขึ้นมาอยู่เหนือระดับ 1,500 จุด
ขณะที่แนวโน้มตลาดหุ้นไทยในปีหน้ายังมีความน่าสนใจที่จะเข้าลงทุนได้ในระยะยาว เนื่องจากในปี 2560 คาดว่าตลาดหุ้นไทยจะมีอัตรากำไรต่อหุ้นเติบโตเพิ่มขึ้น 12-15% เนื่องจากผลกำไรของบริษัทจดทะเบียนที่จะเติบโตได้ดี โดยมีปัจจัยเกื้อหนุนจากนโยบายการกระตุ้นเศรษฐกิจของรัฐบาล  เช่น การลงทุนก่อสร้างโครงการรถไฟฟ้าและโครงสร้างพื้นฐานอื่นๆ การเติบโตของภาคการท่องเที่ยว
ทั้งนี้ จากปัจจัยดังกล่าว LH Fund จึงเปิดขาย IPO กองทุนเปิด แอล เอช แอคทีฟ หุ้นระยะยาว (LHACTLTF) ที่เปิดให้ผู้หน่วยลงทุนสามารถเลือกรับผลประโยชน์ได้ 2 แบบ คือเลือกชนิดจ่ายเงินปันผลและชนิดสะสมมูลค่า ในระหว่างวันที่ 13 – 26 ธันวาคม 2559 เพื่อรองรับเม็ดเงินที่ไหลเข้าสู่ LTF
โดยกองทุนดังกล่าวมีนโยบายลงทุนในหุ้น หรือสัญญาซื้อขายล่วงหน้าที่อ้างอิงกับผลตอบแทนของหุ้นไม่ต่ำกว่า 65% ของมูลค่าทรัพย์สินสุทธิของกองทุนโดยเฉลี่ยในรอบปีบัญชี  ซึ่งจะเน้นพิจารณาลงทุนในหุ้นที่มีอัตราเติบโตสูง (Growth Stock) ในระยะกลางและยาว นอกจากนี้ อาจพิจารณาลงทุนในหน่วยลงทุนของกองทุนรวมอสังหาริมทรัพย์ ทรัสต์เพื่อการลงทุนในอสังหาริมทรัพย์และกองทุนรวมโครงสร้างพื้นฐานอีกด้วย 
“LHACTLTF เป็นกองทุน LTF แบบ Active Management Style คือ มีการคัดกรองหุ้นที่ดี มีอัตราการเติบโตสูง (Growth at a reasonable price) ปรับกลยุทธ์ตามภาวะตลาด ทั้งลดและเพิ่มสัดส่วนการลงทุนในตราสารทุน เพื่อสร้างผลตอบแทนให้แก่กองทุน และลดความเสี่ยงหรือความผันผวนของราคา ซึ่งเรามั่นใจว่าจะได้รับการตอบรับที่ดีจากนักลงทุนเช่นเดียวกับกอง LHSMART-LTF ซึ่งเป็น LTF กองแรกของ LHFund ที่เน้นลงทุนในหุ้นพื้นฐานดี และ/หรือมีแนวโน้มจ่ายปันผลสูง ที่เปิดตัวเมื่อเดือนกันยายนที่ผ่านมา” นายมนรัฐ กล่าว 